अब बिन जवाद पर भी विद्रोहियों का कब्जा  
कज्जाफी की सत्ता के खिलाफ लड़ रहे विद्रोहियों ने रविवार को एक बार फिर बिन जवाद कस्बे पर कब्जा कर लिया।
लीबियाई शासक मुअम्मर कज्जाफी की सत्ता के खिलाफ लड़ रहे विद्रोहियों ने रविवार को एक बार फिर बिन जवाद कस्बे पर कब्जा कर लिया। बिन जवाद मुख्य तेल केंद्र रास लानुफ से मात्र 50 किलोमीटर की दूरी पर स्थित है।  विद्रोहियों ने बताया कि फ्रांसीसी बलों द्वारा किए गए हवाई हमले का फायदा उठाकर उन्होंने बिन जवाद पर कब्जा जमाया। एएफपी के एक संवाददाता ने बताया कि बिन जवाद पर कब्जे के बाद विद्रोहियों ने खुशी में हवाई फायरिंग की और नारे लगाए।  एक विद्रोही मोहम्मद अली अल-अतविश ने बताया कज्जाफी के समर्थक बल अब डरे हुए चूहों के समान हैं। वे अपने हथियार डाल रहे हैं और अपनी वर्दी उतारकर आम लोगों के बीच शामिल हो रहे हैं। अब हम कज्जाफी के बलों को लेकर चिंतित नहीं हैं। दूसरी तरफ विद्रोहियों का एक समूह सिर्त की तरफ रवाना हो गया है।